छेड़छाड़: स्कूल पहुंचीं बच्चियों की मां, आरोपी शिक्षक को पीटा
दोपहर- 2:45 बजे
शासकीय प्राथमिक विद्यालय क्रमांक 1, ललितपुर कॉलोनी में सोमवार की दोपहर पहुंचे परिजन, महिलाआें ने वहां पदस्थ शिक्षक त्रिभुवन सिंह तोमर की जमकर पिटाई कर दी। इन लोगों का आरोप था कि शिक्षक छात्राओं के साथ छेड़छाड़ करता है। बच्चियों ने परिजन से इसकी शिकायत की है, उसी के बाद वे यहां आए थे। महिलाआें ने शिक्षक को चप्पलों से आैर पुरुषों ने लात-घूंसों से जमकर पीटा। हंगामे की खबर मिलते ही मौके पर पहुंची इंदरगंज पुलिस ने ब-मुश्किल शिक्षक को एक कमरे में बंद किया और बाद में उसे थाने लाकर प्रकरण दर्ज करने के साथ ही उसे गिरफ्तार भी कर लिया ।
ललितपुर काॅलोनी में शासकीय प्रावि क्रमांक 1 आैर शासकीय मावि, ये दो स्कूल लगते हैं। छात्राआें की छेड़खानी करने वाले शिक्षक की मारपीट का मामला प्राथमिक विद्यालय का है। दोपहर करीब 2.45 बजे कुछ महिलाएं और पुरुष स्कूल पहुंचे गए और उन्होंने स्कूल में बैठे त्रिभुवन को पीटना शुरू कर दिया। महिलाओं ने तो चप्पलों से शिक्षक की पिटाई कर दी। स्कूल के स्टाफ ने जब मारपीट का कारण पूछा तो लोगों ने कहा, शिक्षक ने उनकी बच्चियों के साथ छेड़छाड़ की है। यह सुनकर वहां मौजूद लोगों ने भी शिक्षक पर हाथ साफ करना शुरू कर दिया। एक छात्रा की मां सुनीता शिवहरे का कहना है कि कक्षा 6 में पढ़ रही उनकी बच्ची ने बताया कि सर मारपीट करते हैं और उसके शरीर पर हाथ फेरते हैं। पैरेंट्स का आरोप है कि शिक्षक आए दिन लड़कियों को छेड़ता है।
छेड़छाड़ में पहले भी सस्पेंड हो चुका है शिक्षक
त्रिभुवन सिंह पहले रेशम मिल स्कूल में था। वहां भी छेड़छाड़ के आरोप लगने के बाद कलेक्टर ने उसे सस्पेंड कर दिया था। बीते साल ही वह यहां पदस्थ हुआ है। मधु दुबे, एचएम शासकीय माध्यमिक विद्यालय ललितपुर कॉलोनी
शिकायत आती तो कार्रवाई करते
छात्राओं ने आजतक इस तरह की शिकायत नहीं की है। यदि शिकायत आती तो हम कार्रवाई करते। शिक्षक के इस कृत्य से स्कूल की बदनामी हुई है। इस घटना की जानकारी जिला शिक्षा अधिकारी, बीआरसी व अन्य अधिकारियों को दे दी है। जगमोहन शर्मा, एचएम शासकीय प्राथमिक विद्यालय ललितपुर कॉलोनी क्र.1
निलंबन की कार्रवाई होगी
प्राचार्य से प्रतिवेदन मांगा है। साथ ही थाने से भी जानकारी ली जाएगी। ये जानकारी आने के बाद शिक्षक के खिलाफ निलंबन की कार्रवाई की जाएगी। विकास जोशी, जिलाशिक्षा अधिकारी
मैंने नहींं की छेड़छाड़
बच्चियों के नहीं पढ़ने पर उनकी पिटाई कर देता था। जब वह रोने लगती थीं तो उन्हें पुचकारकर शांत कर देता था। मैंने छेड़छाड़ नहीं की है। त्रिभुवन सिंह तोमर, आरोपी शिक्षक
शासकीय प्राथमिक विद्यालय ललितपुर कॉलोनी क्रमांक 1 में पदस्थ शिक्षक पर छात्राओं से छेड़छाड़ के आरोप के बाद पिटाई लगाती महिला।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva bho_Deva